text: 12 badegæster reddet ved Henne Strand - 10 i livsfare
  01 august 2014 kl. 13.57
  TrygFondens livreddere har haft travlt fredag eftermiddag. 12 personer er reddet op af vandet, og 10 af dem vurderes at have været i livsfare.
  De 12 personer blev alle reddet i land mellem klokken 12 og 13 på Henne Strand ved Varde. Alle blev hentet i land med motorbåd. Det oplyser fungerende driftsleder hos TrygFonden, Michael Iversen, til TV SYD.
  -10 af dem har været i livsfare, siger han til TV SYD.
  De badende er blevet overrasket over pludseligt opståede revlehuller, der er blevet skabt på grund af pålandsvind.
  Livredderne på stranden tjekker hver dag bundforholdene på en distance af max 200 meter. Det tjekkede område markeres med flag. Alle 12 badegæster er kommet i problemer et par hundrede meter nord for disse flag.
  Siden sidste redningsaktion ved 13-tiden har TrygFondens livreddere haft kontakt, til de badegæster der har valgt at bade udenfor livreddernes flag, for at få dem til at flytte sig ind mellem flagene.
  